Diari Oficial de la Generalitat Valenciana


Sumari del DOGV 4335, del 13-09-2002 (2002/9754)

DECRET 151/2002, de 10 de setembre, del Govern Valencià, pel qual se suspén la vigència del Pla General d'Ordenació Urbana de Sagunt en l'àmbit territorial objecte del projecte del pla especial d'usos i infraestructures de la Ciutat de les Arts Escèniques de la Generalitat Valenciana a Sagunt.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4335

Data del DOGV
:   13-09-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9754


Data del document
:   10-09-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Descriptors 

:   * Sagunt
    * pla d'urbanisme
    * equipament sociocultural

DECRET 151/2002, de 10 de setembre, del Govern Valencià, pel qual se suspén la vigència del Pla General d'Ordenació Urbana de Sagunt en l'àmbit territorial objecte del projecte del pla especial d'usos i infraestructures de la Ciutat de les Arts Escèniques de la Generalitat Valenciana a Sagunt. [2002/F9754]
  
El conseller d'Obres Públiques, Urbanisme i Transports, per la Resolució de 23 d'agost de 2002, va sotmetre a informació pública el projecte del pla especial d'usos i infraestructures de la Ciutat de les Arts Escèniques de la Generalitat Valenciana a Sagunt, que ordenarà els usos i les actuacions urbanístiques que s'ha de desenvolupar d'acord amb l'àrea de reserva de terrenys delimitada per al patrimoni públic de sòl de la Generalitat Valenciana i el seu entorn cultural.
  
La implantació de la Ciutat de les Arts Escèniques a Sagunt constituïx un dels grans projectes que el Govern Valencià, en matèria de política cultural, està impulsant per a la promoció del patrimoni cultural valencià. La posada en funcionament d'este parc cultural destinat a crear un centre d'investigacions i representacions escèniques de caràcter internacional, en un entorn ambiental de qualitat, correctament integrat en la ciutat de Sagunt, avalada pel seu tradicional Teatre Romà, requerix una ordenació urbanística singular que dote este espai públic i el seu conjunt arquitectònic de manifest valor cultural, que inclou la rehabilitació integral de les naus i les instal·lacions de l'antiga factoria d'Alts Forns del Mediterrani, de les condicions més favorables per al desenvolupament de les activitats que s'han de realitzar en este equipament educativocultural de la Generalitat Valenciana d'especial rellevància territorial.
  
A fi de preservar la viabilitat de la nova ordenació que s'ha d'establir en el mencionat pla especial d'usos i infraestructures de la Ciutat de les Arts Escèniques de Sagunt, actualment en tramitació, ja que s'han esgotat els terminis de suspensió de llicències, i després de l'audiència prèvia del municipi afectat, es considera estrictament necessari suspendre per decret la vigència del Pla General d'Ordenació Urbana de Sagunt en l'àmbit territorial afectat, mentre no entre en vigor el nou pla especial en tramitació, i s'establix un règim urbanístic aplicable transitòriament, d'acord amb el que establix l'article 57.1.d) de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i el seu concordant article 153 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià.
  
En virtut d'això, a proposta del conseller d'Obres Públiques, Urbanisme i Transports, i després de la deliberació del Govern Valencià, en la reunió del dia 10 de setembre de 2002,
  
DECRETE
  
Article 1
  
Suspendre la vigència del Pla General d'Ordenació Urbana de Sagunt en l'àmbit territorial objecte del projecte del pla especial d'usos i infraestructures de la Ciutat de les Arts Escèniques de la Generalitat Valenciana a Sagunt, de conformitat amb el que establix l'article 57.1.d) de la Llei 6/1994, de 15 de novembre, de la Generalitat Valenciana, i el seu concordant article 153 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià.
  
Article 2
  
La dita suspensió es mantindrà fins a l'entrada en vigor del pla especial d'usos i infraestructures de la Ciutat de les Arts Escèniques de la Generalitat Valenciana a Sagunt, actualment en tramitació, per la Resolució de 23 d'agost de 2002, del conseller d'Obres Públiques, Urbanisme i Transports.
  
Article 3
  
El règim urbanístic aplicable transitòriament en l'àmbit territorial afectat pel projecte del pla especial d'usos i infraestructures de la Ciutat de les Arts Escèniques de la Generalitat Valenciana a Sagunt, fins que s'aprove definitivament el pla especial esmentat, serà el següent:
  
a) Només es podran autoritzar amb caràcter provisional els usos, les obres, les instal·lacions i els servicis públics que siguen compatibles amb les noves determinacions previstes en el projecte de pla especial d'usos i infraestructures de la Ciutat de les Arts Escèniques de la Generalitat Valenciana a Sagunt, sotmés a informació pública per la Resolució de 23 d'agost de 2002, del conseller d'Obres Públiques, Urbanisme i Transports, sempre que no dificulten la seua execució ni la desincentiven.
  
b) Les llicències municipals que, si és procedent, es pogueren atorgar de conformitat amb el que establix el paràgraf anterior, hauran de tindre l'informe previ informe favorable de la Conselleria de Cultura i Educació.
  
DISPOSICIÓ FINAL
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 10 de setembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller d'Obres Públiques, Urbanisme i Transports,